b'\n_START_ARTICLE_\nM2 Bradley\n_START_SECTION_\nPovijest\n_START_PARAGRAPH_\nSovjetski Savez je 1967. godine, sredinom Hladnog rata predstavio BMP-1. Radilo se o oklopnom gusjeni\xc4\x8dnom vozilu revolucionarnog dizajna koje je dijelom bilo oklopni transporter a dijelom laki tenk. Razvijen je za potrebe mogu\xc4\x87eg nuklearnog ratovanja te je vojnicima koje je prevozio omogu\xc4\x87avao NKB za\xc5\xa1titu._NEWLINE_Zbog toga je BMP-1 prisilio ameri\xc4\x8dku vojsku da razvije vlastitu ina\xc4\x8dicu. Tako je 1981. godine razvijen te u upotrebu uveden M2 Bradley. Prilikom razvoja Bradleyja, jedan od uvjeta bio je da novo vozilo bude brzo kao tada\xc5\xa1nji glavni borbeni tenk M1 Abrams kako bi se mogla odr\xc5\xbeati formacija prilikom kretanja \xc5\xa1to primjerice stariji oklopni transporter M113 nije mogao u\xc4\x8diniti (budu\xc4\x87i da je razvijen kao nadopuna starijem M60 Patton tenku).\n_START_SECTION_\nDizajn\n_START_PARAGRAPH_\nM2 Bradley je veoma mobilno oklopno vozilo za vo\xc5\xbenju po otvorenom cross-country terenu \xc5\xa1to je i bio jedan od glavnih dizajnerskih ciljeva, dr\xc5\xbee\xc4\x87i korak s M1 Abrams glavnim borbenim tenkom.\n_START_SECTION_\nNaoru\xc5\xbeanje\n_START_PARAGRAPH_\nPrimarno naoru\xc5\xbeanje koje upotrebljava M2 Bradley je 25 mm top M242 Bushmaster koji mo\xc5\xbee ispaliti 200 granata u minuti s precizno\xc5\xa1\xc4\x87u do 2.500 metara ovisno o vrsti streljiva koje rabi. Tako\xc4\x91er, M2 je naoru\xc5\xbean i s dva spojena lansera koji mogu ispaljivati sedam TOW protu-tenkovskih projektila s maksimalnim dometom od 3.750 metar. Rakete mogu biti ispaljene samo dok vozilo miruje. Kao sekundardno naoru\xc5\xbeanje upotrebljava se koaksijalna strojnica M240C kalibra 7,62 mm a nalazi se desno od 25 mm topa._NEWLINE_M242 Bushmaster je primarno naoru\xc5\xbeane Bradleyja. Rije\xc4\x8d je o 25 mm topu s integriranim mehanizmom dvostruke dostave streljivom te daljinskim odabirom streljiva. Samo streljivo se nalazi u dva spremnika gdje jedan ima 70 a drugi spremnik 230 komada granata. Dok je ukupno 300 granata spremno odmah za paljbu, dodatnih 600 granata se nalazi u zalihi tako da M2 raspola\xc5\xbee s ukupno 900 granata. Streljivo je pohranjeno u dva spremnika budu\xc4\x87i da jedan raspola\xc5\xbee s protuoklopnim M791 APDS-T granatama a drugi spremnik ima M792 HEI-T visoko eksplozivne granate. APDS-T streljivo se pokazalo veoma u\xc4\x8dinkovitim tijekom Zaljevskog rata uni\xc5\xa1tiv\xc5\xa1i mnogo ira\xc4\x8dkih vojnih vozila, uklju\xc4\x8duju\xc4\x87i i nekoliko sovjetskih T-55 tenkova. \xc4\x8cak postoje i neka izvje\xc5\xa1\xc4\x87a da su uni\xc5\xa1teni i neki ira\xc4\x8dki T-72 iz neposredne blizine. Za M242 Bushmaster je naknadno razvijeno M919 APFSDS-T streljivo koje sadr\xc5\xbei penetrator s osiroma\xc5\xa1enim uranijem. To streljivo upotrebljavalo se 2003. prilikom ameri\xc4\x8dke invazije na Irak tijekom operacije Ira\xc4\x8dka sloboda._NEWLINE_Drugo primarno naoru\xc5\xbeanje su protu-tenkovski TOW projektili namijenjeni uni\xc5\xa1tenju oklopnih vozila. Od Bradleyjevog modela M2A1 pa nadalje se rabi ina\xc4\x8dica TOW II._NEWLINE_Kao sekundarno naoru\xc5\xbeanje tu je 7,62 mm strojnica M240C s 2.200 metaka.\n_START_SECTION_\nOklop\n_START_PARAGRAPH_\nRabe\xc4\x87i aluminijski oklop te pohranjuju\xc4\x87i veliku koli\xc4\x8dinu streljiva, u po\xc4\x8detku su se kod M2 Bradleyja postavljala pitanja o borbenom pre\xc5\xbeivljavanju. Zbog toga su u kasnijim ina\xc4\x8dicama zbog pobolj\xc5\xa1anja oklopne za\xc5\xa1tite uvedene \xc4\x8deli\xc4\x87ne plo\xc4\x8de velike debljine te laminatni oklop. Ta nadogradnja je pove\xc4\x87ala te\xc5\xbeinu oklopnog vozila na 33 tone. Me\xc4\x91utim, u stvarnim borbenim operacijama to se nije pokazalo kao mana jer su gubici bili mali. Tako je npr. prilikom razmjene "prijateljske paljbe" tijekom operacija Pustinjska oluja mnogo \xc4\x8dlanova posade M2 pre\xc5\xbeivjelo napad tako da su izgubljeni jedino laganiji transporteri LAV-25 ameri\xc4\x8dkog marinskog korpusa._NEWLINE_Prije po\xc4\x8detka proizvodnje Bradleyja, na vozilu su vr\xc5\xa1ena po\xc5\xbearna testiranja pod vodstvom pukovnika Jamesa Burtona. Testiranjimima je ustanovljeno da \xc4\x87e najvjerojatnije prva biti pogo\xc4\x91ena sredina oklopnog vozila. Burtonova nastojanja u redizajn Bradleyja nisu u potpunosti provedena tako da je spremnik goriva ostao na sredini vozila. S druge strane, prethodnik M113A3 ima spremnik goriva montiran na zadnjoj lijevoj i desnoj strani kako bi se sprije\xc4\x8dio po\xc5\xbear i/ili eksplozija koji bi mogli ubiti posadu i vojnike unutar vozila. Unato\xc4\x8d dokazanoj ranjivosti koju je primjetio James Burton, M2 Bradley se pokazao kao oklopni transporter koji mo\xc5\xbee uspje\xc5\xa1no za\xc5\xa1tititi posadu od neprijateljske paljbe._NEWLINE_Sve ina\xc4\x8dice Bradleyja su opremljene s po dva \xc4\x8detiri-cijevna baca\xc4\x8da dimnih granata ugra\xc4\x91enih na prednjoj strani kupole. Baca\xc4\x8di slu\xc5\xbee kako bi se stvorila obrambena dimna zavjesa a osim dimnih granata, mogu ispaljivati i signalne rakete.\n_START_SECTION_\nPovijest proizvodnje\n_START_PARAGRAPH_\nM2 Bradley je dobio ime po ameri\xc4\x8dkom generalu iz 2. svjetskog rata, Omaru Bradleyju. Namijenjen je prijevozu tro\xc4\x8dlane posade vozila te \xc5\xa1est vojnika pje\xc5\xa1aka._NEWLINE_U borbenu uporabu ameri\xc4\x8dke vojske, Bradley je u\xc5\xa1ao 1981. godine te je do sada proizvedeno 4.641 vozila._NEWLINE_\xc4\x8cak i nakon problemati\xc4\x8dnog razvoja Bradleyja i dodatnih problema nastalih po\xc4\x8detkom proizvodnje koje je opisao am. pukovnik James Burton u svojoj knjizi, M2 se pokazao kao jedno od najbljih gusjeni\xc4\x8dnih oklopnih vozila. Pukovnik Burton je zagovarao sveobuhvatno vatreno testiranje vozila te su se vojska i mornarica 1984. slo\xc5\xbeili o zajedni\xc4\x8dkom programu testiranja. Prilikom testiranja Bradleyja, do\xc5\xa1lo je do nesuglasica izme\xc4\x91u Burtona i balisti\xc4\x8dko-istra\xc5\xbeiva\xc4\x8dkog laboratorija. Nesuglasice su postale toliko sporne da je i ameri\xc4\x8dki Kongres zatra\xc5\xbeio izvje\xc5\xa1taj.\n_START_SECTION_\nBorbena uporaba\n_START_PARAGRAPH_\nTijekom Zaljevskog rata 1991. godine, M2 Bradley je uni\xc5\xa1tio vi\xc5\xa1e ira\xc4\x8dkih oklopnih vozila nego tenk M1 Abrams. Ukupno je izgubljeno 20 Bradleyja a 12 ih je o\xc5\xa1te\xc4\x87eno. Tri Bradleyja je uni\xc5\xa1teno od strane ira\xc4\x8dke vojske a sedamnaest u prijateljskoj vatri. Topnik jednog Bradleyja je ubijen kada je vozilo pogodio ira\xc4\x8dki BMP-1 prilikom jedne od bitki._NEWLINE_Kako bi se smanjila opasnost od prijateljske vatre, na Bradleyje su ugra\xc4\x91eni infracrveni identifikacijski paneli i druge mjere ozna\xc4\x8davanja i identifikacije._NEWLINE_25 mm top koji je ugra\xc4\x91en na M2 Bradley se pokazao u\xc4\x8dinkovitim u borbi protiv neprijateljskih tenkova, uni\xc5\xa1tavaju\xc4\x87i ira\xc4\x8dke tenkove T-55 i Asad Babil na udaljenostima manjim od 500 m._NEWLINE_Tijekom Rata u Iraku, Bradley se pokazao donekle osjetljivim na improvizirane eksplozivne naprave i RPG rakete, ali uz male ljudske \xc5\xbertve. Po\xc4\x8detkom 2006. SAD je u borbama ukupno izgubio 55 Bradleyja.\n_START_SECTION_\nZamjena\n_START_PARAGRAPH_\nAmeri\xc4\x8dka vojska namjerava s Programom novog kopnenog borbenog vozila zamijeniti M2 Bradley i M113 do 2018. godine s novim vozilom GCV (eng. Ground Combat Vehicle). Ina\xc4\x8dice M2A3 Bradley II i M2A3 Bradley koje se upotrebljavaju u Iraku su uzeti u obzir pri analiziranju alternativa GCV-u.\n_START_SECTION_\nM2\n_START_PARAGRAPH_\nM2 je bio osnovni proizvodni model predstavljen 1981. Ponekad se za ovaj model upotrebljava i oznaka M2A0 kako ga se ne bi zamijenilo s nekim drugim modelom. Ova ina\xc4\x8dica se mogla prepoznati po standardno ugra\xc4\x91enim motorom snage 370 kW (500 KS) i HMPT-500 hidromehani\xc4\x8dkim prijenosom te TOW protu-tenkovskim projektilima. Me\xc4\x91u osnovnim zna\xc4\x8dajkama bili su i automatski top M242 kalibra 25 mm i ugra\xc4\x91ena termovizija. M2A0 je bio amfibijsko vozilo te su ga mogli prenositi teretni zrakoplovi C-5 i C-141. Tako\xc4\x91er, sva vozila su nadogra\xc4\x91ena na bolje standarde a oklop vozila je pod svih 360 stupnjeva mogao za\xc5\xa1tititi posadu od streljiva kalibra 14,5 mm._NEWLINE_Prve ina\xc4\x8dice M2A0 su mogle prevoziti sedam pje\xc5\xa1aka smje\xc5\xa1tenih na stra\xc5\xbenjem dijelu vozila a kasnije ina\xc4\x8dice njih \xc5\xa1est. Razlog smanjenja le\xc5\xbei u vojna doktrina, promijenjeni oklop te namjera kako bi vojnici lak\xc5\xa1e silazili s Bradleyja.\n_START_SECTION_\nM2A1\n_START_PARAGRAPH_\nOvaj model je predstavljen 1986. godine te je bio opremljen s TOW II projektilima, plinskim filterom koji je \xc5\xa1titio posadu od NKB (nuklearno-kemijsko-biolo\xc5\xa1kih) opasnosti te protupo\xc5\xbearnim sustavom. Od 1992. M2A1 se po\xc4\x8deo nadogra\xc4\x91ivati na novije standarde.\n_START_SECTION_\nM2A2\n_START_PARAGRAPH_\nPredstavljen 1988., M2A2 je imao sna\xc5\xbeniji motor od 447 kW (600 KS) i HMPT-500-3 hidromehani\xc4\x8dki prijenos kao i pobolj\xc5\xa1ani oklop (uz mogu\xc4\x87nost dodatne ugradnje eksplozivno-reaktivnog oklopa). Tako je novi oklop mogao za\xc5\xa1tititi posadu od streljiva kalibra 30 mm te RPG-a (ili sli\xc4\x8dnog protu-oklopnog oru\xc5\xbeja). Tako\xc4\x91er, u vozilu je izvr\xc5\xa1ena reorganizacija pohrane streljiva a M2A2 se mogao prevoziti transportnim zrakoplovom C-17 Globemaster III._NEWLINE_M2A2 Bradley \xc4\x87e eventualno biti nadogra\xc4\x91en na M2A2 ODS ili M2A3 standard.\n_START_SECTION_\nM2A2 ODS/ODS-E\n_START_PARAGRAPH_\nODS (eng. Operation Desert Storm; hrv. Operacija Pustinjska oluja) i ODS-E (eng. Operation Desert Storm - Engineer; hrv. Operacija Pustinjska oluja - In\xc5\xbeinjer) su pobolj\xc5\xa1ane ina\xc4\x8dice osnovnog modela M2A2 koje su nastale na temelju lekcija koje su ameri\xc4\x8dki vojnici nau\xc4\x8dili tijekom Zaljevskog rata 1991. godine. Glavna pobolj\xc5\xa1anja se odnose na laserski daljinomjer, takti\xc4\x8dki navigacijski sustav (koji uklju\xc4\x8duje precizni i lagani GPS prijemnik) te digitalni kompas. Kao dodatni sustav obrane ugra\xc4\x91ene su i raketne protumjere. Unutarnji raspored je pobolj\xc5\xa1an dok je voza\xc4\x8du dodan sustav termovizije. Promijenjena je konfiguracija sjedala u stra\xc5\xbenjem dijelu vozila a za vojnike je postavljen i grija\xc4\x8d kako bi si mogli pripremiti gotovu hranu.\n_START_SECTION_\nM2A3\n_START_PARAGRAPH_\nOvaj model je predstavljen 2000. a od prethodnika se razlikuje po tome \xc5\xa1to je u potpunosti digitaliziran dok je postoje\xc4\x87a elektroni\xc4\x8dka oprema pobolj\xc5\xa1ana ili nadogra\xc4\x91ena. To se posebice odnosi na sustav upravljanja paljbom i navigaciju. Tako\xc4\x91er, produ\xc5\xbeena je izdr\xc5\xbeljivost vozila dodavanjem pobolj\xc5\xa1anog oklopa (pasivni i reaktivni) kao i pobolj\xc5\xa1anje postoje\xc4\x87ih protupo\xc5\xbearnih sustava i sustava za za\xc5\xa1titu posade od nukleano-kemijsko-biolo\xc5\xa1kih opasnosti.'